Ma ei  oska öelda, kas hilisem Volmeri (Volmri, Volmre) talu oli see Ivaski Siimoni maadel asuv talu või mõni muu talu või toimus hiljem veel mingeid ümbertõstmisi, sest pärast 1758. a. adramaarevisjonile järgneb nüüd 50-aastane vahemik, millest pole mingit informatsiooni võtta. Ainult seda veel, et 1773. a. eraldati Nõo mõisast omakorda tükk, mille tulemusena tekkisid Vana-Nõo riigimõis /Alt-Nüggen/ ja Vastse-Nõo eramõis /Neu-Nüggen/. Viimane anti kapten Berend Otto von Rehbinderile. Volmeri (Volmri, Volmre) talu asus - ja asub praegugi - Tamsa küla südamest idakirde suunas Tamsa-Luke teest paremal. Praegusaegse haldusjaotuse järgi on tegemist Enno külaga.